DA Den Europæiske Unions Tidende CE 84/78

(2004/C 84 E/0083)

SKRIFTLIG FORESPØRGSEL E-3668/03

af María Sornosa Martínez (PSE) og María Valenciano Martínez-Orozco (PSE) til Kommissionen

(9. december 2003)

Om: Påvirkninger af plante- og dyrelivet som følge af udvidelsen af havnen i Altea

En lang række universiteter, miljøorganisationer og borgere, bl.a. undertegnede medlemmer af EuropaParlamentet, har advaret Kommissionen om de alvorlige følgevirkninger, som udvidelsen af Campomanes-havnen i Altea vil få, navnlig for posidonia-bevoksningerne og delfinbestandene. Kommissionen, som har rettet direkte henvendelse til de spanske myndigheder for at undersøge disse forhold, er vidende om, at regionalregeringen i Catalonien foreslår at omplante de 40 ha posidonia, som trues af anlægsarbejderne. Denne løsning er imidlertid af flertallet af eksperter blevet betegnet som uholdbar på grund af de vanskeligheder, der er forbundet med omplantning af posidonia og på grund af den lokale delfinbestands stærke tilknytning til disse bevoksninger.

I sit svar på forespørgsel P-1450/03 (1) meddelte Kommissionen, at den ville fortsætte sine undersøgelser og træffe afgørelse i nær fremtid.

Kan Kommissionen oplyse konklusionerne af dens undersøgelse af de miljømæssige virkninger af anlægsarbejderne i forbindelse med udvidelsen af havnen i Altea?

Kan Kommissionen oplyse, hvilke afgørelser den har truffet på indeværende tidspunkt?

Er Kommissionens eksperter enige i udtalelserne fra universiteterne i området om, at regionalregeringens forslag om omplantning af posidonia-bevoksningerne er uholdbart?

Svar afgivet på Kommissionens vegne af Margot Wallström

(5. februar 2004)

Efter at have gennemgået de foreliggende oplysninger har Kommissionen konkluderet, at de spanske myndigheder har anvendt EU-rettens bestemmelser på miljøområdet korrekt i forhold til projektet om udvidelse af lystbådehavnen i Altea. Kommissionen har nemlig konstateret, at projektet har gennemgået en procedure til vurdering af virkningerne for miljøet. Resultaterne af denne vurdering viser ikke en betydelig indvirkning på den i nærheden liggende lokalitet af fællesskabsbetydning, som de spanske myndigheder har foreslået udpeget til optagelse i Natura 2000-nettet. Derudover berører projektet kun 1 % (mellem 10 og 15 ha) af den prioriterede naturtype af interesse for Fællesskabet (posidonia-bevoksningerne), som denne lokalitet rummer.

I det omfang, det omtalte projekt ikke medfører betydelige indvirkninger for lokaliteten, kræver EU-lovgivningen ikke kompensationsforanstaltninger. Selv om Kommissionen er klar over, at der er tekniske vanskeligheder med at omplante posidonia, kan den derfor ikke udtale sig om, hvorvidt dette kan lade sig gøre, eller vurdere, om andre forholdsregler, som de spanske myndigheder måtte overveje, kan begrænse projektets miljøvirkninger.

Som allerede nævnt har de spanske myndigheder konstateret, at projektet ikke har betydelige indvirkninger for lokaliteten, efter at have foretaget en vurdering af virkningerne under særlig hensyntagen til artikel 6, stk. 3, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (2). Under disse omstændigheder og ifølge omtalte artikel 6, stk. 3, kan de spanske myndigheder vælge at give tilladelse til projektet uden kompensationsforanstaltninger. Alle andre foranstaltninger, som de spanske myndigheder måtte vedtage for at beskytte lokaliteten, ligger uden for gennemførelsen af EU-retten.

(1) EUT C 78 E af 27.3.2004, s. 716.

(2) EFT L 206 af 22.7.1992.